**Elektronski račun za konkurentnije, brže i efikasnije poslovanje**

U Srbiji je zaživela pogrešna praksa da se elektronski računi poistovećuju sa neispravnim oblicima eRačuna – slanje računa u prilogu e-maila. To je dovelo do problema sa knjiženjem, budući da takvi „neispravni eRačuni“ nisu pomogli u procesu knjiženja, niti se na temelju njih može ostvariti proces digitalizacije i ubrzavanje procesa. Takođe, slanjem računa u prilogu e-maila druga strana nema uvid u to da li je takav račun preuzet ili ne. Stoga je jasno da je potrebna dodatna edukacija tržišta, kako od strane kompanija koje se bave ovom tematikom kao što je [Servis Moj-eRačun,](http://www.moj-eracun.rs/) tako i od strane države koja će i propisima, za njihovo dobro, naterati privrednike da posluju elektronski. Tim povodom se u Privrednoj Komori Sombor 21.06.2019. organizuje stručna edukacija sa ciljem obuke svih onih koji nisu informatički ili pravni stručnjaci a žele steći znanja o eRačunima i ovladati njihovom praktičnom primenom u svakodnevnom poslovanju.

-Veliko nam je zadovoljstvo što ćemo imati priliku održati edukaciju u Privrednoj komori Sombor i što je veliki broj privrednika iz Sombora i okoline shvatio značaj digitalizacije poslovnih procesa. eRačuni su prvi korak ka digitalizaciji tih procesa, jer uvođenjem eRačuna vi morate digitalizovati i arhivu i ostale procese u preduzeću. Zamislite da jedan dokument ne tražite po registratoru, nego ukucavanjem naziva firme ili nekog drugog parametra pronađete račun za tri sekunde? Možete li zamisliti tu uštedu u vremenu i novcu? Jednom kada firme osete sve prednosti digitalizacije, nikad se više neće vratiti na zastarele procese. Ko danas kuca na pisaćoj mašini? Isto tako će se za tri godine ljudi pitati ko još šalje papirne račune. Ko još čuva račune po registratorima, nezamislivo gubljenje vremena i novca! -istakao je Nenad Solujić, ispred kompanije Docloop Servis Moj-eRačun- Bitno je naglasiti da prelaskom na elektronsko poslovanje, svi procesi unutar kompanije ostaju isti, ali se obavljaju brže i kvalitetnije, pri čemu je mogućnost ljudske greške svedena na minimum.

Predavanje na edukaciji održaće i član Moj eRačun mreže [SAOP DOO NOVI SAD](http://www.saop.rs/), proizvođač knjigovodstvenog programa Minimax i iCentar. Minimax je internet poslovni program za mikro, mala i srednja preduzeća i knjigovodstvene agencije. iCenter je ERP rešenje za složene sisteme i veće kompanije, koji poseduje širok spektar mogućnosti podešavanja po meri korisnika. U današnjem svetu digitalizacije, robotike i veštačke inteligencije, SAOP je kompanija koje svoja rešenja razvija i modernizuje. U skladu sa tim, SAOP je na svojim produktima razvio elektronsku razmenu računa preko servisa Moj-eRačun kako bi svojim korisnicima omogućio efikasnije i konkurentnije poslovanje kako u Srbiji tako i u inostranstvu. Produkti SAOP-a prate stalni razvoj po pitanju zakonskih izmena, trendova i poboljšanja funkcionalnosti koristeći najmodernije alate.

-U današnjem svetu digitalizacije, robotike i veštačke inteligencije, SAOP nastoji svim svojim korisnicima olakšati i ubrzati poslovanje i shvatajući potrebe svojih klijenata za eliminacijom papira iz poslovanja, pridružio se Moj-eRačun mreži – rekao je za Informativni portal Goran Bjelica, ispred kompanije SAOP DOO-Stoga će polaznici edukacije na praktičnom primeru imati priliku videti kako izgleda razmena eRačuna iz računara u računar i zašto je bitno da se račun ne šalje u prilogu e-maila.

**Šta je zapravo eRačun i zašto je obavezan u Evropskoj uniji?**

eRačun je identičan papirnom računu, ali je njegova glavna razlika u načinu obrade i dostave. Reč je o računu napravljenom u elektronskom obliku koji se nakon izdavanja sigurnim kanalima šalje primaocu. Razmenjuje se iz računara u računar i omogučavaju primaocu automatsko knjiženje istog, na taj način se eliminišu administrativni troškovi izrade i slanja računa i nekorisnog ljudskog rada prekucavanjem podataka sa računa u računovodstveni program. Osim računa, u ''eObliku'' možemo izdavati i eOpomene i eOdobrenja i ostale eDokumente. A s obzirom da račun možemo izdati u eObliku, na isti ga način možemo i stornirati. Takođe, taj isti račun se čuva u elektronskom obliku jer prema Zakonu RS *Elektronski dokument koji je izvorno nastao u elektronskom obliku smatra se originalom.* Stoga je država obesmislila štampanje elektronskih računa radi arhiviranja istih. Pre arhiviranja, ukoliko interni procesi kompanije zahtevaju da račun odobri jedna ili više osoba u preduzeću, može se koristiti sistem za upravljanje elektronskim dokumentima, koji omogućava digitalno razvrstavanje, pretragu, odobravanje i elektronsko potpisivanje dokumenata.

Shvatajući značaj i benefite elektronskih računa, Evropska komsija je još 2014. godine donela direktivu 2014/55/EU po kojoj elektronsko fakturisanje mora do 2021. godine postati dominantan oblik fakturisanja na nivou svih zemalja članica. Statistički pokazatelji Eurostata pokazuju da se ide u dobrom smeru, jer su prateći direktivu države članice zakonom uredile obavezno slanje i primanje eRačuna. Danska čak naplaćuje penale kompanija koje izdaju papirne račune, jer se smatra da poslovanjem na ovakav način kompanije usporavaju privredni rast zemlje. Od zemalja u okruženju pohvalno je istaći Italiju koja je još 2013. godine prešla magični procenat od 50 posto poslatih elektronskih računa u ukupnom prometu svih računa.

Korišćenjem eRačuna eliminiše se potreba za štampanjem računa i na strani primaoca i na strani pošiljaoca, stoga je lista benefita od ovakvog načina poslovanja podugačka. „*Kada govorimo o prednostima korišćenja eRačuna, prvenstveno govorimo o uštedi i to ne samo vremena, nego i novca. Štedite na slanju računa, nemate troškove štampanja, papira, markice i koverte. Istovremeno, ovakvo primanje i slanje računa povećava pravnu sigurnost jer za svaki račun imate vremensku potvrdu o slanju i prijemu.“* istakao je Nenad Solujić. Pored ušteda u novcu, vremenu i veću pravnu sigurnost, značajne prednosti eRačuna su i brži odgovor na potrebe kupca, brže i kvalitetnije donošenje odluka, lakša i opsežnija kontrola dokumenata, veća produktivnost cele kompanije, a ne samo zaposlenih koji su usko povezani sa aktivnostima izdavanja i primanja računa. Prelaskom na eRačune se šalje jasna poruka o ekološkoj svesti i racionalnom pristupu poslovanju. Večina istraživanja sprovedenih u zemljama koje već uveliko koriste eRačune, pokazuje da se lista prioriteta i koristi od upotrebe eRačuna menja sa godinama korišćenja eRačuna. Najočigledniji, stoga i prvi razlog prelaska na eRačune, je ušteda u vremenu i novcu, ali nakon nekoliko godina ovaj razlog pada na četvrto ili peto mesto. Na prvom mestu je zadovoljstvo kupca i pozitivan uticaj na zaštitu životne sredine i reputacija zelene kompanije. U svetu je već uveliko prisutna svest da samo model poslovanja koji podrazumeva istovremeno ostvarivanje ekonomske koristi i zaštitu životne sredine može biti dugoročno primenljiv i poslovanje po takvim modelima postaje imperativ današnjice, stoga je odbacivanje papirnih računa neizbežno.

**Kako krenuti sa slanjem/primanjem eRačuna?**

Koliko je zapravo lako koristiti ovu uslugu, možete saznati vrlo jednostavno slanjem upita na e-maila [docloop.office@moj-eracun.rs](mailto:docloop.office@moj-eracun.rs) ili kontaktirajte predstavnike kompanije DOCLOOP na broj telefona 064 / 8893 098.